บล.-บลจ.แกร่งฝ่าวิกฤตยูโรได้
ก.ล.ต.มั่นใจฐานะโบรกเกอร์แข็งแกร่ง ผ่านการทดสอบ Stress Test ทุกราย รับมือวิกฤตหนี้ยุโรปได้ดี
19 ก.ค. 2555

ก.ล.ต.มั่นใจฐานะโบรกเกอร์แข็งแกร่ง ผ่านการทดสอบ Stress Test ทุกราย รับมือวิกฤตหนี้ยุโรปได้ดี
นายวรพล โสคติยานุรักษ์ เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ในช่วงที่ผ่านมา ก.ล.ต.ได้ทำการทดสอบความสามารถในการรับมือกับวิกฤตและความท้าทาย (Stress Test) ของบริษัทหลักทรัพย์ (บล.) อย่างต่อเนื่อง พบว่า บล.ของไทยมีฐานะทางการเงินแข็งแกร่งและมีระบบชำระราคาที่รับมือกับวิกฤตได้ดี
สำหรับสมมติฐานกรณีเลวร้าย ใช้ในการทดสอบมีหลายกรณี เช่น หากดัชนีหุ้นไทยปรับตัวลดลง 10% ต่อเนื่องกัน 3 วันทำการ ฐานะการเงิน การดำรงสินทรัพย์สภาพคล่องสุทธิ (NCR) และระบบชำระราคาจะเป็นอย่างไร หรือกรณีที่ดัชนีหุ้นไทยปรับตัวลดลง 20% ต่อเนื่องกัน 3 วันทำการ บล.จะสามารถรับมือได้หรือไม่ ผลปรากฏว่า บล.ทุกแห่งสามารถรับมือกับวิกฤตที่อาจเกิดขึ้นได้ทุกกรณี
“การทำ Stress Test เป็นเรื่องปกติที่ทำกันทุกเดือน แต่ตั้งแต่ต้นปีนี้เป็นต้นมามีการทดสอบถี่ขึ้น เพราะเราเห็นสัญญาณของวิกฤตหนี้สาธารณะยุโรปเริ่มรุนแรงและขยายวงกว้างมากขึ้น ซึ่งผลการทดสอบก็ออกมาดี สร้างความมั่นใจให้กับนักลงทุนได้” นายวรพล กล่าว
ขณะเดียวกัน ก.ล.ต.ยังตรวจสอบการทำธุรกิจของบริษัทหลักทรัพย์จัดการกองทุน (บลจ.) อย่างใกล้ชิด โดยได้ติดตามความเคลื่อนไหวของกองทุนต่างๆ ซึ่งในเบื้องต้นพบว่ามีกองทุนรวมที่เข้าไปลงทุนในยุโรปจำนวนไม่มาก และไม่มีกองทุนใดเข้าไปลงทุนในประเทศที่ประสบปัญหารุนแรง เช่น กรีซ ไอร์แลนด์ หรือโปรตุเกส จึงมั่นใจว่าธุรกิจกองทุนรวมจะไม่ได้รับผลกระทบจากวิกฤต
นอกจากนี้ ก.ล.ต. และตลาดหลักทรัพย์แห่งประเทศไทย (ตลท.) ยังได้ประเมินฐานะของบริษัทจดทะเบียน (บจ.) พบว่ามีฐานะการเงินแข็งแกร่ง มีกระแสเงินสดและกำไรสะสมสูง ขณะที่แนวโน้มกำไรยังมีทิศทางเติบโตต่อเนื่อง มีอัตราหนี้สินต่อทุน (ดีอี) ต่ำกว่า 1 เท่า และมีหนี้สินต่างประเทศไม่มาก สะท้อนให้เห็นว่า บจ.มีความเข้มแข็งเพียงพอที่จะรองรับวิกฤตได้
“อยากให้ติดตามสถานการณ์ในยุโรปอย่างระมัดระวัง เพราะมีความซับซ้อนของปัญหามาก และไม่สามารถแก้ไขได้ในระยะเวลาสั้น”
สำหรับภาพรวมเศรษฐกิจไทยได้รับผลกระทบจากวิกฤตยุโรปไม่มาก เพราะมีการค้าขายโดยตรงไม่ถึง 10% แต่อาจได้รับผลกระทบทางอ้อมได้ เช่น จีน ลดส่งออกไปยุโรปก็จะทำให้การส่งออกไทยลดลงด้วย 
ทั้งนี้ ในวันที่ 27 ก.ค.นี้ ก.ล.ต.ได้จัดงานสัมมนาระดับชาติในโอกาสครบรอบ 20 ปี ซึ่งได้รวบรวมผู้บริหารระดับสูง และผู้กำหนดนโยบายทั้งจากภาครัฐและเอกชน และนักวิชาการมากกว่า 500 คนจากทั่วโลก มาร่วมรับฟังและแลกเปลี่ยนความคิดเห็นที่ขับเคลื่อนองค์กรระดับชาติและระดับโลก